Diari Oficial de la Generalitat Valenciana


Sumari del DOGV 5547, del 03-07-2007 (2007/8717)

RESOLUCIÓ de 28 de juny de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni marc de col·laboració entre la Conselleria de Turisme a través de l'Agència Valenciana del Turisme i Aeropuertos Españoles y Navegación Aérea, per a la realització d'actuacions de promoció de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5547

Data del DOGV
:   03-07-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/8717


Data del document
:   28-06-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Turisme
    * administració central
    * aeroport
    * cooperació administrativa

RESOLUCIÓ de 28 de juny de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni marc de col·laboració entre la Conselleria de Turisme a través de l'Agència Valenciana del Turisme i Aeropuertos Españoles y Navegación Aérea, per a la realització d'actuacions de promoció de la Comunitat Valenciana. [2007/8717]  
La conselleria de Turisme, a través de l'Agència Valenciana del Turisme, i Aeropuertos Españoles y Navegación Aérea, han subscrit, després de la tramitació prèvia reglamentària, el 19 de febrer de 2007, el Conveni Marc de col·laboració per a la realització d'actuacions de promoció de la Comunitat Valenciana, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis amb el número 0893/007, i que figura com a annex d'esta resolució.  
València, 28 de juny de 2007.- La directora general de Relacions amb les Corts i Secretariat del Govern: Angélica Such Ronda.  
Conveni marc de col·laboració entre la conselleria de Turisme a través de l'Agència Valenciana del Turisme i Aeropuertos españoles y Navegación Aérea, per a la realització d'actuacions de promoció de la Comunitat Valenciana.   
València, 19 de febrer de 2007  
Reunits  
D'una banda, María Milagrosa Martínez Navarro, consellera de Turisme de la Generalitat i presidenta de l'Agència Valenciana del Turisme, qui intervé en nom i representació d'esta última, entitat de dret públic subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme i en l'article 2 del Decret 185/2004, d'1 d'octubre, pel qual s'aprova el Reglament Orgànic i funcional de la conselleria de Turisme. El domicili de la referida entitat de dret públic, als efectes del present document, és a València, Avinguda d'Aragó, número 30, planta vuitena..  
La seua legitimació i representació per a este acte es deriva de la seua condició de consellera de Turisme, d'acord amb el que establix l'article 1 del Decret 7/2004, de 27 d'agost, del president de la Generalitat pel qual s'assigna la titularitat de les conselleries amb competències executives en què s'organitza l'administració de la Generalitat, i a qui correspon ostentar la presidència de la citada Agència Valenciana del Turisme, d'acord amb el que establix el número 1 de l'article 5 del referit Decret 209/2004, de 8 d'octubre, autoritzada per a la firma d'este conveni, en virtut de la competència atribuïda per acord del Consell de data 9 de febrer de 2007.  
D'una altra, Jesús Fernández Rodríguez, com a director de la Secretaría General Técnica de la Entidad Pública Empresarial Aeropuertos Españoles y Navegación Aérea, d'ara en avant AENA, entitat de dret públic adscrita al Ministeri de Foment que es regula pel que disposa la Llei 4/1990, de 29 de juny. El domicili de la referida entitat de dret públic, als efectes del present document, és el situat al carrer Arturo Soria, número 109, 28465 Madrid.  
La seua legitimació i representació per a este acte es deriva de la seua condició de director de la Secretaria General Tècnica d'AENA, en virtut de l'Acord del director general d'AENA, d'1 de setembre de 2005, que delega al titular de la direcció de la Secretaria General Tècnica, la firma dels acords i convenis que siguen aprovats per la Direcció General d'AENA.  
Exposen  
Primer. Que l'Agència està adscrita a la conselleria de Turisme de la Generalitat, que és el màxim òrgan encarregat de la direcció i execució de la política del Consell en matèria de turisme i exerceix les competències que legalment té atribuïdes a estos efectes. El seu principal objectiu és la millora de la competitivitat, la qualitat del producte, la innovació tecnològica, la formació i el rendiment del sector turístic valencià, així com l'impuls, desenvolupament i millora de la reglamentació i ordenació d'este sector i qualsevol altre que li siga fixat expressament pel Consell.  
Segon. Que AENA és una entitat pública empresarial adscrita al Ministeri de Foment, d'acord amb allò que s'ha disposat en la seua norma de creació, article 82 de la Llei 4/1990, de 29 de juny de Pressupostos Generals de l'Estat per a 1990, que té encomanada la gestió dels aeroports civils d'interés general i de les instal·lacions i xarxes d'ajuda a la navegació, i pot realitzar també aquelles activitats annexes o complementàries a aquelles que permeten rendibilitzar les inversions realitzades.  
Tercer. Que per a les dues institucions el millor posicionament i coneixement internacional de la Comunitat Valenciana suposa un valor afegit per a la consecució dels seus propis objectius i el millor desenvolupament dels seus fins i competències.  
En eixe sentit, l'Agència i AENA, en el marc de les seues competències respectives, compartixen objectius i actuacions, i tenen la voluntat d'aconseguir un major grau d'eficiència en la seua actuació a través del desenvolupament d'accions conjuntes.  
Estes actuacions conjuntes de les dues entitats basades en la cooperació produiran sinergies i economies d'escala tant en la seua planificació com en la realització. Això redundarà a transmetre amb major força una imatge positiva de la Comunitat i a obtindre una major rendibilitat de les actuacions que es despleguen en els àmbits propis de cada institució.  
Quart. Que la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en els seus articles 3.2 i 9 establix que les administracions públiques, en les seues relacions, es regixen en principi de cooperació, en la seua actuació pels criteris d'eficiència i servici als ciutadans.  
Quint. Que essent d'acord ambdues parts determinen subscriure el present conveni marc de col·laboració, que es regirà sobre la base de les següents:  
Clàusules  
Primera. L'objecte d'este Conveni Marc de col·laboració és establir les bases de col·laboració entre les parts, dins dels seus respectius àmbits competencials, per a la promoció de la Comunitat Valenciana.  
Segona. La col·laboració entre AENA, a través dels aeroports de València i Alacant, i l'Agència es concretarà principalment en els àmbits següents:  
Espais per a instal·lació de suports publicitaris per a promoció institucional: AENA es compromet, respectant la legalitat vigent ?en especial la Llei 33/2003 de Patrimoni de les Administracions Públiques- i el seu marc competencial, a posar gratuïtament a disposició de l'Agència, respectant la legalitat vigent i el seu marc competencial, diversos espais per a instal·lació de suports publicitaris per a la promoció institucional de la Comunitat Valenciana.  
L'Agència, no inclourà en els espais cedits per AENA més publicitat que la pròpia de promoció institucional de la Comunitat Valenciana, i queda expressament prohibida la inclusió en els dits espais de qualsevol altre tipus de publicitat de possibles patrocinadors o promotors com de qualsevol altra empresa o producte.  
Els dits espais s'utilitzaran en l'aeroport de València per a la instal·lació per part de l'Agència de: dos cartells il·luminats situat cada un en una de les dos sales d'arreplega d'equipatges i un cartell exterior junt amb el vial d'eixida de vehicles de l'aeroport.   
En l'aeroport d'Alacant els espais s'utilitzaran per a la instal·lació per part de l'Agència de: un cartell il·luminat en l'entrada del vestíbul d'arribades (planta baixa-soterrani) i un cartell exterior ubicat en el vial d'eixida dels vehicles de l'aeroport  
Tots els suports hauran de ser semblants als publicitaris existents en ambdós aeroports. En el cas que l'Agència destinarà personal propi a les instal·lacions ubicades en els espais cedits per AENA, tant en l'aeroport de València com en l'aeroport d'Alacant, dit personal quedarà sotmés a les Normes de Seguretat i Instruccions d'AENA.   
Intercanvi d'informació estadística: les parts intercanviaran la informació estadística de què disposen i que siga d'interés mutu, i col·laboraran en el desenvolupament i millora de la dita informació, així mateix podran desenvolupar conjuntament o separadament però de forma coordinada la realització d'enquestes de satisfacció als visitants per a progressivament millorar en els servicis prestats per ambdues institucions.  
Col·laboració en actes i esdeveniments promocionals de la Comunitat Valenciana i dels aeroports de València i Alacant: AENA i l'Agència col·laboraren, quan es considere necessari i siga d'interés comú de les parts, en la realització de campanyes de promoció de la imatge de la Comunitat Valenciana o dels aeroports de València i Alacant, i donar a conéixer en cada cas la dita col·laboració.  
Material de promoció: les parts intercanviaran el material de promoció del que disposen relatiu als aeroports o a la Comunitat Valenciana, i exclouran expressament el material promocional de productes comercials, per a la seua posada a disposició del públic tant en els aeroports de València i Alacant com en les instal·lacions de l'Agència. L'Agència es compromet a incloure en algun dels seus fullets i material audiovisual de promoció, les instal·lacions aeroportuàries que gestiona AENA a la Comunitat Valenciana.  
Qualsevol altra col·laboració que les parts consideren d'interés.  
Tercera. La cessió dels espais per a la col·locació de suports de promoció institucional i la resta d'activitats convingudes en la clàusula segona del present conveni marc, estaran en tot cas subordinades a les necessitats operatives i comercials de l'aeroport, podent determinar-se el seu reubicació si s'estimara necessari, traslladant els costos a l'Agència.   
Quarta. Totes les despeses d'instal·lació, desmuntatge, neteja, manteniment i consum, si n'hi ha, que generen els suports cedits seran per compte del consorci.  
Cinquena. L'Agència serà responsable de tots els danys i perjuís que s'ocasionen, tant a AENA com a tercers, per l'ús dels suports cedits o l'exercici de l'activitat promocional convinguda, per a la qual cosa subscriurà la corresponet assegurança de responsabilitat civil.  
Sisena. Les institucions firmants es comprometen a informar-se, amb la regularitat que siga fixada pel Comité a què es referix l'estipulació quarta, dels seus projectes, actuacions i visites en l'exterior, en el marc d'este conveni, i dels seus calendaris, així com dels projectes que per institucions, organismes o empreses estrangeres es vagen a realitzar a la Comunitat Valenciana i de les visites dels seus representants de què es tinga coneixement i a compartir qualsevol tipus d'informació que es considere rellevant en este àmbit. Esta col·laboració inclourà la relativa a facilitar l'intercanvi i ús compartit de contactes internacionals.  
Setena. De cara a un òptim funcionament d'este conveni marc i per a facilitar l'intercanvi d'informació i la planificació d'actuacions, es constituirà, en el termini de quinze dies a partir del de la seua formalització, un comité mixt de seguiment, format per dos representants de cada entitat, que s'encarregarà d'impulsar actuacions conjuntes i buscarà en el desenvolupament d'estes el major rendiment del conveni.  
Els membres del comité seran: per part d'AENA, el director de l'aeroport de València i el director de l'aeroport d'Alacant.  
Per part de l'Agència, el director de l'Agència i el cap de l'Àrea de Mercats i Comunicació de l'Agència Valenciana de Turisme.  
A fi a d'una major operativitat els membres del Comité de Seguiment podran delegar de forma expressa i puntual la seua representació en les seues diferents reunions.  
Este comité tindrà com a fi prioritari la promoció, l'anàlisi, el disseny, l'aprovació, la coordinació i el seguiment de les actuacions definides en la segona estipulació del present Conveni, així com les funcions establides en l'article 6 de la Llei 30/1992, de Règim Jurídic i procediment Administratiu Comú.  
La secretaria d'este comité recaurà en el director de l'aeroport de València.  
Este comité podrà reunir-se tantes vegades com siga requerit per qualsevol de les parts firmants, si bé ho farà, com a mínim, cada sis mesos. De totes les reunions mantingudes s'alçarà acta que haurà de ser firmada per tots els assistents.  
Vuitena. El present conveni marc de col·laboració té caràcter administratiu, i es regirà pel que disposa l'article 3.1 del Text refós de la Llei d'Administracions Públiques, així com en l'article 6 de la Llei 30/1992, de Règim Jurídic i Procediment Administratiu Comú.   
El present conveni marc de col·laboració no té contingut econòmic, per consegüent, els costos i pressupostos que es puguen derivar de les actuacions específiques establides en el present conveni marc o les propostes pel comité, seran desplegades per cada organisme en l'àmbit de les seues competències respectives i pressupostos.  
Quan per a la consecució d'alguna de les activitats siga necessària la intervenció simultània d'ambdós organismes, es formalitzaran els convenis específics de col·laboració necessaris, en els que s'indique la naturalesa de la col·laboració, cost, temps de realització, assignació econòmica així com qualsevol altra obligació o contraprestació que corresponga a cada una de les parts.  
Novena. Este conveni marc de col·laboració tindrà una vigència d'un any a comptar del dia de la seua firma i pot prorrogar-se per successius períodes d'un any fins a un màxim total de quatre, excepte denúncia de les parts, amb un mes d'antelació.  
Desena. Qualsevol diferència o divergència quant a la interpretació, aplicació i vigència del present conveni marc de col·laboració o dels convenis específics subscrits a l'empara del mateix seran resoltes de mutu acord, sotmetent-se en cas de conflicte als tribunals de la Jurisdicció Contenciosa Administrativa.  
I en prova de conformitat, ambdues parts subscriuen el present conveni de col·laboració, en dos exemplars exemplar i a un únic efecte.  
Maria Milagrosa Martínez Navarro. consellera de Turisme i presidenta de l'Agència Valenciana del Turisme.  
Jesús Fernández Rodríguez. director de la Secretaria General Tècnica d'AENA.